DA Den Europæiske Unions Tidende CE 33/209

(2004/C 33 E/212)

SKRIFTLIG FORESPØRGSEL E-2076/03

af Erik Meijer (GUE/NGL) til Kommissionen

(24. juni 2003)

Om: Finansiering af opretholdelse af bestanden af ulve i Rusland i et naturligt miljø ved hjælp af omfattende reservater, som der ikke er mulighed for at anlægge i EU

1. Er Kommissionen klar over, at Rusland er det eneste land i Europa, hvor ulven stadig forekommer i stort tal, og at den i store sammenhængende skovområder råder over et naturligt leveområde, hvor den fungerer som naturens skraldemand ved at dræbe syge og svage dyr?

2. Er Kommissionen også klar over, at forsøg med at udsætte ulve i naturen kun kan have begrænset succes i nuværende og fremtidige medlemsstater i EU, da der i EU mangler sammenhængende og tyndtbefolkede områder svarende til disse områder i Rusland, således at den vedvarende forekomst af ulve i den russiske natur også fortsat er interessant for andre dele af Europa?

3. Har Kommissionen erfaret, at de nyrige i Rusland i stigende grad betragter ulven som konkurrent under deres jagter på vildsvin, elge og bjørne, og at de derfor betaler professionelle jægere mange penge for at dræbe så mange ulve som muligt?

4. Biologen Volodja Bologov fra Boebonitso i den nordvestlige del af provinsen Tver (mellem Skt. Petersborg og Moskva) gennemfører forsøg og undersøgelser, som tager sigte på økoturisme og forvaltning af ulvebestanden i stedet for dens udryddelse. Har Kommissionen kendskab til disse forsøg og undersøgelser og til problemerne med at fremskaffe midler til at bevare disse aktiviteter, idet folk hellere giver penge til, at bjørnen bevares og udsættes i naturen, end til tilsvarende foranstaltninger for ulve?

5. Hvilke muligheder ser Kommissionen for, at EU deltager i finansieringen af den bæredygtige bevarelse af et ulvereservat i nærheden af EU-området, da et sådant reservat ikke længere hører til de seriøse muligheder på EU's område? Hvem er berettiget til at anmode herom?

Svar afgivet på Kommissionens vegne af Margot Wallström

(18. august 2003)

Kommissionen er klar over, at ulvepopulationen i Rusland stadigvæk er sund og levedygtig. Alligevel vil den gerne påpege, at lande som Spanien og Rumænien også har livskraftige ulvepopulationer. Selv om ulven foretrækker skovområder, kan den udmærket tilpasse sig til miljøer, der er påvirket af mennesker, og således øge sine chancer for overlevelse.

Kommissionen er klar over de vanskeligheder, der er forbundet med at etablere og opretholde ulvepopulationer på deres tidligere niveauer i EU's vestlige dele. Karpaterne i tiltrædelseslandene (Polen, Den Tjekkiske Republik, Slovakiet, Ungarn, Rumænien) har stadigvæk livskraftige ulvepopulationer, og Kommissionen bestræber sig på at sikre deres nuværende og fremtidige velvære.

Den russiske praksis med ulvejagt lader meget tilbage at ønske set ud fra en bevarelsesmæssig synsvinkel, navnlig da visse af de føderalt finansierede, regionale bevarelsesorganer yder særlig støtte til denne jagt. Kommissionen værdsætter det arbejde, der udføres af det centrale naturreservat (Zapovednik) i Tver Oblast med forsknings- og økoturismeprogrammer. I denne sammenhæng er de yderligere oplysninger, det ærede medlem er fremkommet med, særdeles værdifulde.

Mulighederne for fællesskabsfinansiering af russiske økoturisme-/bevarelsesprojekter er begrænsede. Den eneste mulighed ville være via Tacis-programmet. Ifølge bestemmelserne herfor skal et hvilket som helst projekt falde inden for et af de aftalte prioriterede områder og derpå godkendes af Kommissionen og den russiske regering for at kunne blive finansieret. Enhver russisk instans skal stile sine ansøgninger om finansiering til direktøren for den nationale koordineringsenhed for Tacis i det russiske ministerium for økonomisk udvikling og handel, fr. Ganeyeva.